Zagreb, 21. svibnja 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), povodom neanonimne prijave mogućeg sukoba interesa podnesene protiv **dužnosnika Daria Hrebaka,** **zastupnika u Hrvatskom saboru i gradonačelnika Grada Bjelovara,** na 127. sjednici, održanoj 21. svibnja 2021., donosi sljedeću

**ODLUKU**

**Postupak za odlučivanje o sukobu interesa protiv dužnosnika Daria Hrebaka,** **zastupnika u Hrvatskom saboru i gradonačelnika Grada Bjelovara, neće se pokrenuti, jer iz dokumentacije i očitovanja u spisu ne proizlazi da je odlaskom na manifestaciju „Maraton lađa“ u kolovozu 2019., u svojstvu gradonačelnika, uz plaćanje troškova noćenja i boravišne pristojbe od strane Grada Bjelovara, dužnosnik počinio neku od povredi odredbi ZSSI-a.**

Obrazloženje

U Povjerenstvu je dana 11. veljače 2020., pod brojem 711-U-716-P-37/20-01-03, zaprimljena neanonimna prijava sukoba interesa podnesena protiv dužnosnika Daria Hrebaka, **zastupnika u Hrvatskom saboru i** gradonačelnika Grada Bjelovara, povodom koje se vodi predmet P-37/20.

U prijavi se navodi da je Grad Bjelovar na manifestaciji „Maraton lađa“, održanoj u kolovozu 2019., platio dvije karte za brod „Dida Frane“, te da su na tom brodu boravili dužnosnik Dario Hrebak i Dejan Kovač, kandidat Hrvatske socijalno-liberalne stranke (u daljnjem tekstu: HSLS) na izborima za predsjednika Republike Hrvatske. Navodi se da je dužnosnik Dario Hrebak bio zadužen za izbornu promidžbu navedenog kandidata te da je nakon napisa u medijima na internetu objavio nekoliko putnih naloga, iz kojih je razvidno da je HSLS platio troškove hotela i puta za četiri osobe, odnosno da je Grad Bjelovar dužnosniku platio kartu i troškove hotela, dok je druga karta bila plaćena dužnosniku Igoru Brajdiću, zamjeniku gradonačelnika Grada Bjelovara zaduženom za gospodarstvo, koji je ujedno predsjednik Županijske organizacije HSLS-a Bjelovarsko-bilogorske županije. Ističe se kako zamjenica gradonačelnika Grada Bjelovara zadužena za društvene djelatnosti nije boravila na navedenom putu.

Također se iznosi da je dužnosnik Igor Brajdić na vlastitoj Facebook internetskoj stranici objavio kako nije putovao na manifestaciju „Maraton lađa“ te da su na internetu objavljene slike Daria Hrebaka i Dejana Kovača s iste manifestacije. Nadalje se navodi da je u kasnijim objavama dužnosnik Dario Hrebak iznosio kako je u obnašanju dužnosti gradonačelnika Grada Bjelovara bio prisutan na manifestaciji „Maraton lađa“, ali ne u svojstvu osobe koja sudjeluje u izbornoj promidžbi, iako je ranije na internetu boravak u Metkoviću dokumentirao putnim nalozima HSLS-a. Podnositelj navodi da plaćanje karte Dejanu Kovaču iz sredstava Grada Bjelovara može upućivati na sukob interesa kao i da plaćanje troškova puta dužnosniku Dariu Hrebaku iz sredstava Grada Bjelovara radi prisustvovanja navedenoj manifestaciji na kojoj je boravio u svojstvu predsjednika izbornog stožera navedenog kandidata također predstavlja takvu situaciju.

Prijavi je priložen ispis s internetske stranice s objavljenim računom HSLS-a kojim su u kolovozu 2019. plaćeni troškovi noćenja i boravišne pristojbe za četiri osobe, među kojima je naveden i Dejan Kovač, nekoliko zajedničkih fotografija s manifestacije „Maraton lađa“ na kojima su dužnosnik Dario Hrebak i Dejan Kovač, putni nalog za predmetno putovanja izdan od HSLS-a za više osoba, među ostalima i za Daria Hrebaka, kojim se odobrava korištenje službenog automobila, nekoliko objava na internetskoj stranici Facebook vezanih za njihov boravak na „Maratonu lađa“, te račun ispostavljen HSLS-u kojim su podmirene četiri ulaznice za istu manifestaciju po cijeni od 1.000,00 kn, ukupno na iznos od 4.000,00 kn za četiri osobe.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 4. podstavkom 4. ZSSI-a propisano je da su zastupnici u Hrvatskome saboru, dužnosnici u smislu navedenog Zakona, dok je podstavkom 39. ZSSI-a propisano da su gradonačelnici i njihovi zamjenici dužnosnici u smislu odredbi ZSSI-a, stoga je i dužnosnik Dario Hrebak povodom obnašanja dužnosti zastupnika u Hrvatskom saboru, odnosno gradonačelnika Grada Bjelovara obvezan postupati sukladno odredbama ZSSI-a.

Povjerenstvo je radi provjere osnovanosti i vjerodostojnosti navoda iz zaprimljene neanonimne prijave mogućeg sukoba interesa, dopisom Broj: 711-I-327-P-37/20-02-17 od18. veljače 2020. zatražilo od HSLS-a očitovanje na okolnosti jesu li dužnosnik Dario Hrebak, gradonačelnik Grada Bjelovara i/ili dužnosnik Igor Brajdić, zamjenik gradonačelnika Grada Bjelovara, u kolovozu 2019.g. putovali u Metković na trošak HSLS-a i koje troškove je platio HSLS (dnevnice, troškovi puta, prehrane, hotela, sudjelovanja na manifestacijama), je li se radilo o događaju na koji su pozvani ili upućeni kao predstavnici HSLS-a, tko je pozivatelj (organizator) i na kojoj su manifestaciji boravili te s kime su se tamo i zašto susreli. Istim je dopisom HSLS pozvan dostaviti cjelokupnu dokumentaciju koja se odnosi na taj put.

Također, Povjerenstvo je dopisom Broj: 711-I-328-P-37/20-03-17 od18. veljače 2020. zatražilo od Grada Bjelovara očitovanje na okolnosti jesu li dužnosnik Dario Hrebak, gradonačelnik Grada Bjelovara i/ili dužnosnici Igor Brajdić te Valna Bastijančić Erjavec, zamjenici gradonačelnika Grada Bjelovara, u kolovozu 2019.g. putovali u Metković, ako jesu je li se radilo o službenom putu, tko ih je pozvao i na kojoj su manifestaciji boravili te s kime su se tamo i u kojem svojstvu susreli, odnosno s kime su boravili na putu te je li Grad Bjelovar platio dnevnice, troškove puta, prehrane i hotela za neke od navedenih dužnosnika. Navedenim dopisom Grad Bjelovar pozvan je očitovati se i na okolnost jesu li dužnosnici koristili službeno vozilo Grada Bjelovara na istom putovanju te kojim je općim aktom uređeno pravo na korištenje službenog vozila, zajedno s pozivom na dostavu cjelokupne dokumentacije koja se odnosi na taj put i navedeni opći akt.

HSLS se očitovao dopisom od 28. veljače 2020. u kojem se navodi da je Dario Hrebak putovao u Metković vozilom u vlasništvu HSLS-a, zajedno sa Darinkom Kosorom, tadašnjim predsjednikom HSLS-a i Antom Franićem, tadašnjim potpredsjednikom HSLS-a, kako bi uštedjeli troškove Gradu Bjelovaru. Navodi se da HSLS nije platio druge troškove, jer je Dario Hrebak obavijestio stranku da je dobio službeni poziv kao gradonačelnik. Očitovanu je priložen putni nalog za predmetno putovanja izdan od HSLS-a za više osoba, među ostalima i za Daria Hrebaka, na kojem je naznačena upotreba službenog vozila.

Grad Bjelovar očitovao se dopisom, KLASA: 080-02/20-01/01, URBROJ: 2103/01-01/2-20-2 od 6. ožujka 2020. u kojem se navodi da dužnosnici Igor Brajdić i Valna Bastijančić Erjavec, zamjenici gradonačelnika Grada Bjelovara, nisu boravili u Metkoviću u predmetnome razdoblju, te da Grad Bjelovar za njih nije podmirivao bilo kakve troškove.

Također se navodi da je dužnosnik Dario Hrebak, boravio u Metkoviću u kolovozu 2019. temeljem poziva Udruge Sparte Bjelovar i poziva gradonačelnika Grada Ploča, te da je isti poziv dobio i dužnosnik Igor Brajdić, koji radi uštede nije putovao. Nadalje se iznosi da se Udruga Sparta Bjelovar, bavi sportskom rekreacijom i da su njezine članice već sudjelovale na 6. Maratonu Lađarica u Metkoviću, gdje su predstavljale Grad Bjelovar. Navodi se da gradonačelnici Grada Bjelovara pet godina podržavaju rad muške ekipe (Argonauti) i ženske ekipe na „Maratonu lađa“, te da je dužnosnik Dario Hrebak na istoj prisustvovao kao gradonačelnik Grada Bjelovara. U dopisu se naglašava da je navedeni dužnosnik dobio poziv i od strane gradonačelnika Ploča, s kojim se susreo tijekom boravka u Metkoviću, kao i da zbog uštede tom prilikom nije koristio službeni automobil Grada Bjelovara, nije primio dnevnice za to putovanje, odnosno nije koristio ostala materijalna prava koje mu pripadaju kao gradonačelniku.

Zaključno se u dopisu Grada Bjelovara iznosi da je Dario Hrebak ujedno član HSLS-a, odnosno da je od prosinca 2019. predsjednik te stranke, zbog čega je putovanje u Metković organizirano u suradnji s HSLS-om i članovima te stranke, te da su isti imali putne naloge izdane od HSLS-a, pri čemu dužnosniku od strane HSLS-a nisu isplaćene dnevnice za isto putovanje, a Grad Bjelovar je dužnosniku podmirio račun za noćenje i boravišnu pristojbu u Metkoviću u iznosu od 404,50 kn, dok ostalih troškova podmirenih iz sredstava Grada Bjelovara nije bilo.

Očitovanju prileži poziv predsjednice Udruge Sparta Bjelovar od 11. srpnja 2019. kojim se poziva dužnosnika Daria Hrebaka da 8. kolovoza 2019. prisustvuje 6. Maratonu lađarica na kojem će članice ove Udruge sudjelovati kao predstavnice Grada Bjelovara, uz molbu da Grad Bjelovar financijski podrži njihovo sudjelovanje.

Očitovanju je priložena i poruka elektroničke pošte od 1. kolovoza 2019. kojom je Ured gradonačelnika Grada Ploča, dužnosnika Miše Krstičevića, pored drugih gradonačelnika i općinskih načelnika, pozvao i gradonačelnika Grada Bjelovara da nazoči manifestaciji „Maraton lađa“ koja će se održati 10. kolovoza 2019., kao i poruka elektroničke pošte od 2. kolovoza 2019. kojom je Ured gradonačelnika Grada Ploča, kojim se poziva gradonačelnika Grada Bjelovara da prilikom dolaska dostavi podatke o vremenu dolaska i planiranom trajanju boravka u Pločama, radi organizacije smještaja, koji je organiziran za petak na subotu te nedjelju (9. i 10. kolovoza 2019.).

Priloženi su i račun na iznos od 404,50 kn izdan 11. kolovoza 2019. na kupca Grad Bjelovar kojim su ispostavljeni troškovi noćenja i boravišne pristojbe te narudžbenica Grada Bjelovara za ove troškove.

Člankom 7. stavkom 1. podstavkom c) ZSSI-a propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

U situaciji u kojoj bi dužnosnik koristio službeno vozilo Grada Bjelovara radi privatnog putovanja ili bi mu s time u vezi od tijela javne vlasti u kojem obnaša dužnost bili podmireni troškovi smještaja, prehrane ili ulaznica, moglo bi se raditi o zlouporabi posebnih prava dužnosnika propisanih člankom 7. ZSSI-a. Također bi ovu situaciju moglo predstavljati ako bi Grad Bjelovar platio ove troškove kandidatu političke stranke čiji je dužnosnik član.

Iz očitovanja HSLS-a proizlazi da je dužnosnik Dario Hrebak na manifestaciju „Maraton lađa" putovao koristeći službeno vozilo HSLS-a, čiji je član, na temelju izdanog putnog naloga ove političke stranke, zajedno sa predsjednikom Darinkom Kosorom i potpredsjednikom HSLS-a Antom Franićem te da navedenom dužnosniku HSLS nije podmirivao druge troškove, dok iz priloženih fotografija i objava na internetu proizlazi da ja na njoj bio prisutan i tadašnji kandidat HSLS-a za predsjednika države Dejan Kovač, kojem je HSLS platio troškove noćenja i boravišne pristojbe, što proizlazi iz na internetu objavljenog računa.

Nadalje, iz očitovanja Grada Bjelovara proizlazi da je jedino dužnosnik Dario Hrebak boravio na manifestaciji „Maraton lađa", dok njegov zamjenik niti zamjenica nisu bili upućeni na ovaj put iz razloga uštede troškova, pri čemu je Grad Bjelovar vezano za ovaj put snosio troškove dužnosnikova noćenja i boravišne pristojbe u visini od 404,50 kn te mu nije platio druge iznose (dnevnice). Navedeni trošak Grad Bjelovar dokumentirao je priloženim računom u istoj visini s navedenom specifikacijom vrste troška.

Pozivatelji su bili Udruga Sparte Bjelovar, koja se godinama natječe na istoj predstavljajući Grad Bjelovar, te dužnosnik Mišo Krstičević, gradonačelnik Grada Ploča, obzirom da je navedeni dužnosnik putem službenog maila Ureda gradonačelnika Grada Ploča upućenog na službenu mail adresu Grada Bjelovara pozvao dužnosnika na „Maraton lađa".

Iz svega navedenog proizlazi da je dužnosnik boravio na „Maratonu lađa“ povodom obnašanja dužnosti gradonačelnika Grada Bjelovara, jer je pozvan u tom svojstvu od strane gradonačelnika Grada Ploča s kojim je održao sastanak, ali da je u navedenom svojstvu pozvan i od strane Udruge Sparte Bjelovar, koja se natječe na istoj i predstavlja Grad Bjelovar. Grad Bjelovar platio je trošak dužnosnikova noćenja i boravišne pristojbe, a drugih troškova vezanih za ovu manifestaciju nije imao. Obzirom da je pozvan te da je boravio na „Maratonu lađa“ kao gradonačelnik Grada Bjelovara, korištenje službenog vozila Grada Bjelovara, podmirivanje ovih troškova ili dnevnica ne bi ni bilo sporno.

Na „Maratonu lađa“ boravili su i drugi članovi HSLS-a te Dejan Kovač, tada još uvijek neslužbeni kandidat HSLS-a na izborima za predsjednika Republike Hrvatske, iz kojeg je razloga dužnosnik kao član ove stranke zajedno sa njima putovao koristeći službeno vozilo HSLS-a na temelju izdanog putnog naloga, a izgledno je osim aktivnosti vezanih za obnašanje dužnosti gradonačelnika Grada Bjelovara sudjelovao i u aktivnostima kao član HSLS-a. Također, iz priložene dokumentacije uz prijavu, proizlazi da je troškove hotela te ulaznice za manifestaciju „Maraton lađa“ Dejanu Kovaču platio HSLS.

Imajući u vidu sve prethodno navedeno, odlučeno je da se postupak za odlučivanje o sukobu interesa protiv dužnosnika Daria Hrebaka, gradonačelnika Grada Bjelovara, neće pokrenuti, obzirom da nisu utvrđene okolnosti koje bi upućivale na moguću povrede odredbi ZSSI-a. Slijedom navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Dario Hrebak, elektronička dostava
2. Podnositelj prijave
3. Objava na internetskoj stranici Povjerenstva
4. Pismohrana